stanford-oval/wikipedia huggingface dataset:
เปาบุ้นจิ้น
ในประวัติศาสตร์ > ชีวิตราชการ > ผู้ตรวจกำกับ

ใน ค.ศ. 1044 เปา เจิ่ง ได้รับการเรียกเข้านครหลวงไคเฟิง (開封) เพื่อดำรงตำแหน่งผู้ตรวจกำกับ (監察御史) ภายในสองปีนับจากนี้ เขาได้ถวายฎีกาอย่างน้อย 13 ฉบับว่าด้วยการทหาร ภาษีอากร การสอบขุนนาง และการฉ้อราษฎร์บังหลวงในวงราชการ ใน ค.ศ. 1045 เขายังได้รับแต่งตั้งเป็นราชทูตอัญเชิญพระราชสาสน์ไปยังราชวงศ์เหลียว (遼朝) มีบันทึกว่า ขณะเข้าเฝ้ากษัตริย์เหลียว ขุนนางเหลียวทูลฟ้องว่า ซ่งละเมิดสัญญาสันติภาพด้วยการแอบสร้างประตูบานหนึ่งไว้ที่กำแพงชายแดนเพื่อให้ชาวเหลียวแปรพักตร์เข้ามาแจ้งข่าวกรอง เปา เจิ่ง จึงถามว่า เหตุใดประตูจึงจำเป็นต่อการหาข่าวกรอง แต่ขุนนางเหลียวตอบไม่ได้
ระหว่างที่เปา เจิ่ง ทำราชการอยู่ในราชสำนักไคเฟิงนั้น จักรพรรดิเหรินจง (仁宗) ประสงค์จะตั้งพระชายาจากสกุลจาง (张) ขึ้นเป็นมเหสี แต่พระพันปีหลิว (刘太后) พระราชมารดา คัดค้าน กระนั้น จักรพรรดิก็ทรงอวยยศให้แก่จาง เหยาจั่ว (張堯佐) ลุงของพระชายาจาง อย่างรวดเร็ว ไม่กี่ปีก็ได้เลื่อนจากขุนนางชั้นล่างขึ้นเป็นขุนนางผู้ใหญ่ ในวันที่ 12 กรกฎาคม ค.ศ. 1050 เปา เจิ่ง และผู้ตรวจกำกับอีกสองคน จึงร่วมกันถวายฎีกากล่าวโทษจาง เหยาจั่ว แต่จักรพรรดิทรงเมินเฉย และสี่วันให้หลังยังประทานยศให้แก่น้องสาวของพระชายาจาง เปา เจิ่ง ไม่ลดละความพยายาม เขาถวายฎีกาอีกฉบับหนึ่งแต่ผู้เดียว พรรณนาถึงความไม่เหมาะสมของจาง เหยาจั่ว ในการดำรงตำแหน่งต่าง ๆ แต่จักรพรรดิกลับให้จาง เหยาจั่ว ควบอีกสี่ตำแหน่ง เปา เจิ่ง จึงถวายฎีกาอีกฉบับ ลงวันที่ 26 ธันวาคม ค.ศ. 1050 ว่า ถ้าทรงขืนจะตั้งจาง เหยาจั่ว ให้ได้ ไม่รับฟังคำปรึกษาที่ถวายแล้ว ก็ขอให้ถอดที่ปรึกษาผู้นี้ออกจากตำแหน่งเสียเถิด ในการประชุมคราวถัดมาในท้องพระโรง เปา เจิ่ง และเสนาบดีอีกเจ็ดคน ยังเปิดประเด็นร้อนเกี่ยวกับความไม่เหมาะสมของจาง เหยาจั่ว ทำให้จักรพรรดิทรงยอมถอดจาง เหยาจั่ว ออกจากตำแหน่งในที่สุด
ในช่วงที่ดำรงตำแหน่งผู้ตรวจกำกับ เปา เจิ่ง ได้ลงโทษลดขั้นและไล่ออกแก่ขุนนางผู้ใหญ่ 30 คน ฐานทุจริต รับสินบน และละเลยหน้าที่ เปา เจิ่ง ยังประสบความสำเร็จในการทูลคัดค้านเสมอ ๆ ผิดกับบุคคลอื่น ๆ ในประวัติศาสตร์ที่ถูกลงโทษสถานหนักเพราะทูลคัดค้านแม้ในเรื่องเล็กน้อย
ในประวัติศาสตร์ > ชีวิตราชการ > ผู้ว่าการไคเฟิง

ใน ค.ศ. 1057 เปา เจิ่ง ได้รับแต่งตั้งเป็นผู้ว่าการนครหลวงไคเฟิง ซึ่งเวลานั้นเรียกว่า เปี้ยนเหลียง (汴梁)
เปา เจิ่ง เป็นผู้ว่าการไคเฟิงจนถึง ค.ศ. 1058 ในช่วงเวลาไม่ถึงหนึ่งปีแห่งการดำรงตำแหน่งดังกล่าว เปา เจิ่ง ได้ปฏิรูปการปกครองหลายประการเพื่อให้ราษฎรสามารถเข้าถึงผู้ว่าการได้โดยตรง ทำให้เขาได้รับการยกย่องเชิดชูเป็นอันมาก
แต่ชีวิตการทำงานของเขาหลังพ้นจากตำแหน่งผู้ว่าการไคเฟิงแล้วกลับเป็นที่วิพากษ์วิจารณ์อย่างยิ่ง เป็นต้นว่า เมื่อเขาปลดจาง ฟางผิง (張方平) ซึ่งควบสามตำแหน่งสำคัญ เขากลับได้รับแต่งตั้งเข้าสู่ตำแหน่งเหล่านั้นแทน โอวหยาง ซิว (欧阳修) จึงถวายฎีกาประณามเขาอย่างรุนแรง
ในประวัติศาสตร์ > ชีวิตราชการ > ตำแหน่งอื่น ๆ

หลังจากนั้น เปา เจิ่ง ได้ดำรงตำแหน่งอีกหลายตำแหน่ง โดยมากเกี่ยวข้องกับการคลัง เขายังได้เป็นเสนาบดีคลังอยู่ช่วงหนึ่ง
ถึงแม้จะมีตำแหน่งสูงในวงราชการ เปา เจิ่ง กลับใช้ชีวิตเรียบง่ายจนเป็นที่เลื่องลือ เขายังมีชื่อเสียงในการตรวจสอบการทุจริต กับทั้งอุปนิสัยที่เข้มงวดกวดขัน และไม่อดทนหรือรอมชอมต่อความอยุติธรรมและการฉ้อฉล บุคลิกภาพของเปา เจิ่ง ก็เป็นที่ขึ้นชื่อเช่นกัน มีบันทึกว่า เปา เจิ่ง วางตัวเคร่งครัดเคร่งขรึม ถึงขนาดพูดกันทั่วไปว่า รอยยิ้มของเขาหาดูยากยิ่งกว่าฮวงโหกลายเป็นสีใสสะอาด
กิตติศัพท์เกี่ยวกับความเที่ยงตรงของเปา เจิ่ง นั้นเลื่องลือไปทั่วแผ่นดิน ชื่อเขาจึงกลายเป็นไวพจน์ของคำว่า "ตงฉิน" (忠臣) ขณะที่ตัวเขาเองก็กลายเป็นหัวเรื่องยอดนิยมในวรรณกรรมและอุปรากรอย่างรวดเร็ว พลเมืองมักเล่าขานว่า เปา เจิ่ง นั้นกลางวันรับราชการอยู่บนโลกมนุษย์ กลางคืนไปรับราชการเป็นยมราชอยู่ในนรกภูมิ พูดกันติดปากว่า เช้าชำระคดีคน ค่ำชำระคดีผี
ในประวัติศาสตร์ > อสัญกรรม

สุสานของเปา เจิ่ง ที่หลูหยาง, เหอเฝย์, อานฮุย
เปา เจิ่ง ถึงแก่อสัญกรรมที่ไคเฟิงเมื่อ ค.ศ. 1062 จักรพรรดิเหรินจงทรงรับศพเขาไว้ในพระราชานุเคราะห์ และประทานสมัญญาแก่เขาว่า "เซี่ยวซู่" (孝肅) แปลว่า กตัญญูปูชนีย์
ก่อนเสียชีวิต เปา เจิ่ง สั่งเสียไว้ว่า "ลูกหลานเราคนใดเป็นข้าราชการแล้วกินสินบาตรคาดสินบน ห้ามกลับคืนมายังบ้านเราและห้ามเผาผีร่วมสกุลกันอีก ใครไม่นับถือคุณงามความดีอย่างเรา เราไม่นับเป็นลูกเป็นหลาน"
ในประวัติศาสตร์ > ครอบครัว

ในด้านครอบครัว เปา เจิ่ง มีภริยาสามคน คือ นางจาง (張氏), นางต่ง (董氏), และนางซุน (孙氏)
เปา เจิ่ง มีบุตรสามคนกับนางต่ง เป็นบุตรชายหนึ่งคนชื่อว่า เปา อี้ (包繶) เกิดใน ค.ศ. 1033 และบุตรสาวสองคน
เปา อี้ สมรสกับนางชุย (崔氏) ในราว ค.ศ. 1051 ต่อมาใน ค.ศ. 1053 เปา อี้ เสียชีวิตขณะรับราชการ เปา อี้ มีบุตรชายหนึ่งคนชื่อว่า เปา เหวินฝู่ (包文辅) ซึ่งเสียชีวิตเมื่ออายุได้ห้าปี
เมื่อสาวใช้ในบ้านนามว่า นางซุน ตั้งครรภ์ขึ้น เปา เจิ่ง ก็ให้นางกลับบ้านเกิดโดยที่ไม่ทราบว่า บุตรในครรภ์ของนางคือบุตรของเปา เจิ่ง เอง แต่นางชุย ภริยาของเปา อี้ ทราบความทั้งหมด และแอบส่งเสียเลี้ยงดูนางซุนมาตลอด ครั้น ค.ศ. 1057 นางซุนให้กำเนิดบุตรชายชื่อ เปา หยาน (包綖) นางชุยก็พานางซุนและลูกมาอยู่ที่บ้านตนแล้วอุปการะอย่างดี ต่อมาใน ค.ศ. 1058 นางชุยพานางซุนและเปา หยาน กลับคืนตระกูลเปา ทำให้เปา เจิ่ง ดีใจที่เชื้อสายยังไม่สิ้นสูญ จึงเปลี่ยนชื่อให้เปา หยาน เป็น เปา โช่ว (包綬)
พงศาวดารหลวงยกย่องนางชุย บุตรสะใภ้ของเปา เจิ่ง เป็นอย่างยิ่งที่รู้จักพิทักษ์เลือดเนื้อเชื้อไขของวงศ์ตระกูล เชื่อกันว่า เหตุการณ์นี้เป็นที่มาของเรื่องราวในวรรณกรรมที่ว่า เปา เจิ่ง นั้นบิดามารดาจงเกลียดจงชังมาตั้งแต่เด็ก จึงได้รับการเลี้ยงดูจากพี่สะใภ้ ผู้ซึ่งเขาเรียกขานว่า "แม่สะใภ้" (嫂娘)
ในตำนานและวรรณกรรม > งิ้ว

เรื่องราวของเปา เจิ่ง นั้นได้รับการเล่าสืบ ๆ ต่ออย่างกว้างขวางในรูปแบบมุขปาฐะ ต่อมาจึงได้รับการดัดแปลงเป็นงิ้ว กระทั่งมีผู้นำมาประพันธ์เป็นลายลักษณ์อักษรเป็นครั้งแรกในราชวงศ์หยวน ครั้งแรก ปรากฏเป็นบทงิ้วซึ่งประพันธ์ด้วยโคลงชู (曲) และได้รับความนิยมอย่างรวดเร็ว กระทั่งบทงิ้วอีกหลายเรื่องใช้เปา เจิ่ง เป็นตัวละครหลัก เป็นต้นว่า
| ชื่อจีน> อักษรไทย | ชื่อจีน> อักษรจีน | ชื่อจีน> ความหมาย | ชื่ออังกฤษ | ผู้แต่ง |
| --- | --- | --- | --- | --- |
| จินฉุ่ยเฉียวเฉินหลินเป้าจฺวังเหอ | 金水橋陳琳抱妝盒 | เฉิน หลิน ถือกล่องข้ามสะพานนทีทอง | Chen Lin Carrying the Box at Gold Water Bridge | ไม่ปรากฏ |
| ติงติงตั้งตั้งเผินเอ๋อร์กุ่ย | 玎玎當當盆兒鬼 | อ่างผีสิงก๊องแก๊งก๊องแก๊ง | Ding-ding Dong-dong: The Ghost of the Pot | ไม่ปรากฏ |
| เปาไต้จื้อจื้อคันฮุยหลันจี้ | 包待制智勘灰闌記 | ราชอาลักษณ์เปาไต่สวนคดีวงดินสออย่างหลักแหลม | Rescriptor Bao Cleverly Investigates the Circle of Chalk | หลี่ เฉียนฟู 李潛夫 |
| เปาไต้จื้อจื้อคันโฮ่วถิงฮวา | 包待制智勘後庭花 | ราชอาลักษณ์เปาไต่สวนคดีดอกไม้ในชานหลังอย่างเฉียบแหลม | Rescriptor Bao Cleverly Investigates the Flower of the Back Courtyard | ไม่ปรากฏ |
| เปาไต้จื้อซันคันหูเตี๋ยเมิ่ง | 包待制三勘蝴蝶夢 | ราชอาลักษณ์เปาไต่สวนความฝันของผีเสื้อถึงสามครา | Rescriptor Bao Thrice Investigates the Butterfly Dream | กฺวัน ฮั่นชิง 關漢卿 |
| เปาไต้จื้อจื้อจั่นหลู่ไจหลัง | 包待制智斬魯齋郎 | ราชอาลักษณ์เปาประหารหลู่ ไจหลัง อย่างชาญฉลาด | Rescriptor Bao Cleverly Executes Lu Zhailang | กฺวัน ฮั่นชิง 關漢卿 |
| เปาไต้จื้อเฉินโจวเที่ยวหมี่ | 包待制陳州粜米 | ราชอาลักษณ์เปาขายข้าวที่เฉินโจว | Rescriptor Bao Sells Rice in Chenzhou | ไม่ปรากฏ |
ในตำนานและวรรณกรรม > นิยาย

เปา เจิ่ง ยิ่งได้รับความนิยมขึ้นอีก เมื่อปรากฏเป็นตัวละครหลักในวรรณกรรมแนวสืบสวนสอบสวนและแนวสยองขวัญอีกหลายเรื่อง เป็นต้นว่า
| ชื่อจีน> อักษรไทย | ชื่อจีน> อักษรจีน | ชื่อจีน> ความหมาย | ชื่ออังกฤษ | การแต่ง> ผู้แต่ง | การแต่ง> สมัยที่แต่ง | การแปลไทย> ผู้แปล | การแปลไทย> สมัยที่แปล |
| --- | --- | --- | --- | --- | --- | --- | --- |
| จื่อปู้-หฺยวี่ | 子不語 | จื่อไม่เอ่ย | What the Master Would Not Discuss | ยฺเหวียน เหมย์ 袁枚 | ราชวงศ์ชิง |  |  |
| ชีเสียอู่อี้ | 七俠五義 | เจ็ดผู้กล้าห้าผู้ทรงธรรม | The Seven Heroes and Five Gallants | ฉือ ยฺวี่คุน 石玉昆 | ราชวงศ์ชิง | จีนแส | ไม่ทราบ |
| บ้วนฮ่วยเหลา | 萬花樓 | หอหมื่นบุปผา | Pavilion of Ten Thousand Flowers | หลี อฺวี่ถัง 李雨堂 | ราชวงศ์ชิง | ไม่ปรากฏ | รัชกาลที่ 4 |
| เปาเล่งถูกงอั้น | 包龍圖公案 | คดีของท่านเปารูปมังกร | Cases of Judge Bao of the Dragon Image | ไม่ปรากฏ | ราชวงศ์หมิง | นายหยอง กรมทหารปืนใหญ่ แปล เทียนวรรณ บรรณาธิการ | รัชกาลที่ 5 |

| --- | --- |

กงซุน เช่อ (ซ้าย) และจั่น เจา (ขวา) จากหนังสือ เจ็ดผู้กล้าห้าผู้ทรงธรรม ซึ่งตีพิมพ์เมื่อ พ.ศ. 2432

ศาลไคเฟิง เมืองไคเฟิง มณฑลเหอหนัน สาธารณรัฐประชาชนจีน พร้อมเครื่องประหารสามหลังซึ่งจำลองขึ้นตามวรรณกรรม
ในตำนานและวรรณกรรม > เรื่องเล่าขาน

ส่วนใหญ่แล้วมักเล่าขานถึงเปา เจิ่ง ในบทบาทเป็นตุลาการ ในงิ้วผู้แสดงเป็นเปา เจิ่ง มักทาหน้าดำ และมีปานเป็นรูปเสี้ยวจันทร์อยู่บนหน้าผาก ทั้งนี้ สืบเนื่องมาจากบุคลิกภาพของเปา เจิ่ง ที่เคร่งขรึม ซึ่งทำให้ในสมัยแรกเขาได้ฉายาจากผู้คนว่า "เปาหน้าเหล็ก" แต่ต่อมาก็เลื่อนไปเป็น "หน้าดำ" เปรียบเปรยว่า ไม่มีรอยยิ้มให้แก่ความฉ้อฉลทั้งปวง
ในวรรณกรรมส่วนใหญ่ ปรากฏว่า เปา เจิ่ง มีผู้ช่วยอยู่หกคน คือ จั่น เจา (展昭) เป็นองครักษ์ กงซุน เช่อ (公孙策) เป็นเลขานุการ และเจ้าพนักงานตำรวจสี่นาย คือ หวัง เฉา (王朝) หม่า ฮั่น (馬漢) จาง หลง (張龍) และจ้าว หู่ (趙虎) ทั้งเจ็ดคนนี้เป็นสัญลักษณ์ของความสุจริตและเที่ยงธรรม
อนึ่ง ในวรรณกรรมหลาย ๆ เรื่องยังเรียกเปา เจิ่ง ด้วยฉายาต่าง ๆ เช่น เรื่อง เปาเล่งถูกงอั้น เรียกเปา เจิ่ง ว่า "เปาเล่งถู" ตามภาษาฮกเกี้ยน หรือ "เปาหลงถู" ตามภาษาจีนกลาง (包龍圖) หมายความว่า เปารูปมังกร ทั้งนี้ เพราะจักรพรรดิเจินจงทรงพระสุบินว่า จะมีเทพเจ้ามาจุติเป็นข้าราชการ ครั้นเสด็จจากพระบรรทมแล้วก็โปรดให้ช่างวาดรูปข้าราชการผู้นั้นขึ้น แล้วให้เสนาบดีจัดกำลังออกติดตามหาทั่วพระราชอาณาจักร จนพบเจอเปา เจิ่ง ในที่สุด
ส่วนวรรณกรรมเรื่อง เจ็ดผู้กล้าห้าผู้ทรงธรรม ว่า จักรพรรดิเหรินจงโปรดให้เปา เจิ่ง ไปตรวจสอบผัง อฺวี้ (龐昱) ซึ่งโปรดให้เป็นข้าหลวงไปรับมืออุทกภัย ผัง อฺวี้ นั้นเป็นบุตรของผัง จี๋ (庞籍) และมีบรรดาศักดิ์ "หลวงสันติ" (安樂侯; Marquis of Peace) พระเจ้าแผ่นดินจึงพระราชทานอาญาสิทธิ์ให้แก่เปา เจิ่ง สามประการ กงซุน เช่อ จึงออกแบบเครื่องประหารสามหลัง มีลักษณะเป็นแท่น ทำเป็นรูปสัตว์ มีใบมีดอยู่ปลายข้างหนึ่ง เปิดขึ้นและฟันลงกับแท่นนั้นได้ แล้วขอให้พระราชทานเป็นอาญาสิทธิ์ใช้ "ประหารก่อน รายงานทีหลัง" ได้ ก็โปรดให้ตามนั้น เครื่องประหารทั้งสามหลังประกอบด้วย
เครื่องประหารหัวสุนัข หรือฉบับแปลไทยเรียก "มีดตัดหัวสุนัข" (狗頭鍘) เป็นรูปสุนัข สำหรับประหารชีวิตสามัญชน
เครื่องประหารหัวพยัคฆ์ หรือฉบับแปลไทยเรียก "มีดบั่นศีรษะพยัคฆ์" (虎頭鍘) เป็นรูปเสือ สำหรับประหารชีวิตข้าราชการ
เครื่องประหารหัวมังกร หรือฉบับแปลไทยเรียก "มีดปลิดเศียรมังกร" (龍頭鍘) เป็นรูปมังกร สำหรับประหารชีวิตพระประยูรญาติ
จักรพรรดิเจินจงยังพระราชทานสิ่งสำคัญอีกหลายสิ่งให้แก่เปา เจิ่ง เป็นต้นว่า พระแส้ทองคำ (金黄夏楚) ใช้เฆี่ยนพระเจ้าแผ่นดินพระองค์ปัจจุบันได้ และกระบี่อาญาสิทธิ์ (尚方寶劍) เมื่อเชิญออกแสดงแล้ว ผู้คนทั้งปวงต้องเชื่อฟังประหนึ่งเป็นพระราชโองการ
ในเรื่อง เจ็ดผู้กล้าห้าผู้ทรงธรรม นั้น เปา เจิ่ง ยังเป็นพระสหายขององค์ชายแปด หรืออ๋องแปด (八王; Eighth Prince) พระอนุชาของจักรพรรดิเจินจง และมักหมางใจกับผัง จี๋ ผู้เป็นราชครู (太師; Grand Tutor) และเป็นพระศวศุระ (พ่อตา) ของจักรพรรดิเหรินจง เนื่องจากเปา เจิ่ง พิพากษาประหารชีวิตผัง อฺวี้ ผู้เป็นบุตร แต่ในทางประวัติศาสตร์ ไม่ปรากฏเหตุผลที่ผัง จี๋ ปฏิบัติต่อเปา เจิ่ง อย่างศัตรูแต่ประการใด
ในวัฒนธรรมปัจจุบัน

เรื่องราวของเปา เจิ่ง ได้รับการทำเป็นละครโทรทัศน์และหนังสือการ์ตูนบ่อยครั้ง ที่โดดเด่นเช่น
เปาบุ้นจิ้น (包青天; Justice Bao) – ละครโทรทัศน์ไต้หวัน ค.ศ. 1974 อี้ หมิง (仪铭) แสดงเป็น เปา เจิ่ง, เถียน เผิง (田鹏) แสดงเป็น จั่น เจา, ฟ่าน หงเซฺวียน (范鴻軒) แสดงเป็นจักรพรรดิเหรินจง
เปาบุ้นจิ้น (包青天; Justice Bao) – ละครโทรทัศน์ไต้หวันในระหว่าง ค.ศ. 1993 ถึง 1994 จิน เชาฉฺวิน (金超群) เล่นเป็นเปา เจิ่ง ได้รับความนิยมอย่างมาก ทำให้เขาและนักแสดงคนอื่น ๆ เช่น ฟ่าน หงเซฺวียน ที่แสดงเป็นกงซุน เช่อ, เหอ เจียจิ้ง (何家勁) ที่แสดงเป็นจั่น เจา, และหลง หลง (龍隆) ที่แสดงเป็นอ๋องแปด มีชื่อเสียงในระดับภูมิภาคและกลายเป็นเครื่องรำลึกถึงตัวละครนั้น ๆ ด้วย ออกอากาศในประเทศไทยทางสถานีวิทยุโทรทัศน์ไทยทีวีสีช่อง 3
เปาบุ้นจิ้น ขุนศึกตระกูลหยาง (碧血青天楊家將; Heroic Legend of the Yang's Family) – ละครโทรทัศน์ฮ่องกงเมื่อ ค.ศ. 1994 จิน เชาฉฺวิน เป็นเปา เจิ่ง
เปาบุ้นจิ้น (包青天; Justice Bao) – ละครโทรทัศน์ไต้หวันเมื่อ ค.ศ. 1995 ตี้ หลง (狄龍) เป็นเปา เจิ่ง
เปาบุ้นจิ้น (包青天; Justice Bao) – ละครโทรทัศน์ฮ่องกงเมื่อ ค.ศ. 1995 จิน เชาฉวิน เป็นเปา เจิ่ง
เปาบุ้นจิ้น ภาคออกล้างมลทินทั่วหล้า (包公出巡; Return of Justice Bao) – ละครโทรทัศน์ไต้หวันเมื่อ ค.ศ. 2000 จิน เชาฉฺวิน เป็นเปา เจิ่ง
เปาบุ้นจิ้น ภาคคดีพิสดาร (包公奇案; Mysterious Cases of Judge Bao) – ละครโทรทัศน์ไต้หวันเมื่อ ค.ศ. 2000 จิน เชาฉฺวิน เป็นเปา เจิ่ง
เปาบุ้นจิ้น เทพผู้ทรงธรรม (包青天; Justice Bao) – ละครโทรทัศน์จีนแผ่นดินใหญ่เมื่อ ค.ศ. 2008 จิน เชาฉฺวิน เป็นเปา เจิ่ง ออกอากาศในประเทศไทยทางไทยทีวีสีช่อง 3, ไทยรัฐทีวี และช่อง 9 เอ็มคอตเอชดี
เปาบุ้นจิ้น (包青天; Justice Bao) – ละครโทรทัศน์ไต้หวันเมื่อ ค.ศ. 2010 ถึง 2012 จิน เชาฉฺวิน เป็นเปา เจิ่ง ออกอากาศในประเทศไทยทางช่อง 3 แฟมิลี
เปาบุ้นจี้ - หนังสือการ์ตูนล้อเลียนเปาบุ้นจิ้น โดย ทีมงานหนังสือการ์ตูนขายหัวเราะและมหาสนุก
และยังมีเรื่องราวอื่น ๆ เช่น เปา เจิ่ง ตอนเป็นวัยหนุ่มหรือตลกล้อเลียนอีกด้วย เช่น เปาบุ้นจิ้นหน้าขาว (九品芝麻官; Hail the Judge) ภาพยนตร์ฮ่องกงเมื่อ ค.ศ. 1994 แสดงนำโดย โจว ซิงฉือ และอู๋ ม่งต๊ะ
ในภาษาไทย คำว่า "ท่านเปา" ยังเป็นคำตลาดหมายถึง ผู้พิพากษาหรือตุลาการ ราชบัณฑิตยสถานบันทึกไว้ใน พจนานุกรมคำใหม่ เล่ม 2 ซึ่งเผยแพร่ครั้งแรกเมื่อ ค.ศ. 2009 นอกจากนั้น "เปา" ยังเป็นคำในภาษาปากและใช้ในสื่อ หมายถึงกรรมการผู้ตัดสินกีฬา โดยเฉพาะกีฬาฟุตบอลด้วย
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ เปาบุ้นจิ้น
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST  ISNI  VIAF  เวิลด์แคต 
ประจำชาติ:  นอร์เวย์  ฝรั่งเศส  BnF data  เยอรมนี  อิสราเอล  สหรัฐ  ญี่ปุ่น  ออสเตรเลีย  เนเธอร์แลนด์  นครรัฐวาติกัน 
ประชาชน:  Trove 
อื่น ๆ:  IdRef 
ภาพวาดเปา เจิ่ง ตัดสินคดีแม่ตัวจริงตัวปลอม จากหนังสือพิมพ์เมื่อ ค.ศ. 1832
อาคารจำลองที่ทำงานของเปา เจิ่ง ในกวั่งตง มีป้ายเขียนอักษรสี่ตัวว่า "กงเจิ้งเหลียนหมิง" (公正廉明; "สุจริตเที่ยงธรรม")
สมาร์ตการ์ด

ตัวอย่างบริเวณสัมผัสของบัตรสมาร์ตการ์ดแบบต่างๆ
สมาร์ตการ์ด เป็นบัตรพลาสติกชนิดหนึ่งที่มีหลากหลายขนาด โดยส่วนใหญ่แล้วมีขนาดเท่ากับบัตรเครดิตหรือบัตรเอทีเอ็ม มีความแตกต่างกันกับบัตรพลาสติกธรรมดาตรงที่สมาร์ตการ์ดมีการฝังชิปไว้ที่บนบัตรด้วย ซึ่งในตัวชิปนี้สามารถเข้าถึงทรัพยากรทางอิเล็กทรอนิกส์ได้เพื่อการยืนยันตัวตน บันทึกข้อมูล และประมวลผลข้อมูล สมาร์ตการ์ดนั้นมีวิธีการรักษาความปลอดภัยเป็นอย่างดี เลยได้นำมาประยุกต์ใช้กับ โรงเรียน, การขนส่งสาธารณะ และ ความมั่นคงคอมพิวเตอร์
ประเภทของสมาร์ตการ์ด

สมาร์ตการ์ด แบ่งเป็น 2 ประเภท คือ
ประเภทของสมาร์ตการ์ด > สมาร์ตการ์ดแบบสัมผัส

สมาร์ตการ์ดแบบสัมผัส (contact smart card) ตัวบัตรมีการฝังชิปใต้หน้าสัมผัสที่เป็นแผ่นโลหะสีทองขนาดเล็ก เส้นผ่าศูนย์กลางประมาณครึ่งนิ้วไว้ที่ด้านหน้าของบัตร ตอนใช้งานต้องสอดบัตรเข้าในเครื่องอ่านให้หน้าสัมผัสของบัตรได้แตะกับหน้าสัมผัสภายในเครื่องอ่านบัตร ส่วนใหญ่จะเป็นกับบัตรเครดิตหรือบัตรเอทีเอ็ม ปัจจุบันประเทศไทยได้ใช้สมาร์ตการ์ดชนิดนี้ทำบัตรประจำตัวประชาชนหรือซิมการ์ดของโทรศัพท์มือถือ ปัจจุบันมีการทำบัตรเครดิตที่เป็นสมาร์ตการ์ดแบบสัมผัสด้วยเป็นบัตรวีซ่า pay wave เช่น บัตรบลูการ์ด
ประเภทของสมาร์ตการ์ด > สมาร์ตการ์ดแบบไร้สัมผัส

สมาร์ตการ์ดแบบไร้สัมผัส (contactless smart card) ตัวบัตรจะมีการฝังชิปและขดลวดสายอากาศเอาไว้ภายในซึ่งอาจมองด้วยตาเปล่าไม่เห็น สามารถติดต่อกับเครื่องอ่านบัตรที่รับส่งสัญญาณผ่านคลื่นวิทยุได้ในระยะที่กำหนด ซึ่งอาจเป็นระยะที่ใกล้ชิด (proximity card) หรือระยะที่ใกล้เคียง (vicinity card) แล้วแต่มาตรฐานของบัตร โดยไม่จำเป็นต้องให้บัตรสัมผัสกับเครื่องอ่านดังกล่าว ส่วนใหญ่จะใช้กับบัตรเก็บเงินทางด่วน บัตรโดยสารของรถไฟฟ้า บีทีเอสและรถไฟฟ้าใต้ดิน และบัตรชำระเงินย่อยเช่นบัตร Smart Purse เป็นต้น
ดูเพิ่ม

อาร์เอฟไอดี
เอ็นเอฟซี
วิกิซอร์ซ

| --- | --- |

ภาพจับหน้าจอของโฮมเพจ wikisource.org
ประเภท: ห้องสมุดดิจิทัล
เจ้าของ: มูลนิธิวิกิมีเดีย
สร้างโดย: กลุ่มผู้ใช้
ยูอาร์แอล: wikisource.org
เชิงพาณิชย์: ไม่
ลงทะเบียน: ไม่จำเป็น
วิกิซอร์ซ (อังกฤษ: Wikisource) เป็นหนึ่งในโครงการของมูลนิธิวิกิมีเดีย  และเป็นโครงการพี่น้องกับ วิกิพีเดีย และเปิดเสรี เป็นห้องสมุดดิจิทัลออนไลน์ที่รวบรวมเอกสารต้นทาง ในทุกๆ ภาษา ที่เป็นสาธารณสมบัติ หรืออนุญาตให้ใช้ได้ ภายใต้สัญญาอนุญาตเสรี
แหล่งข้อมูลอื่น

วิกิซอร์ซภาษาไทย
หน้าหลักโครงการวิกิซอร์ซ
ทฤษฎีจีบเธอ

| ทฤษฎีจีบเธอ |
| --- | --- |

ประเภท: โรแมนติก-คอมเมดี้ ดราม่า บอยส์เลิฟ
สร้างโดย: จีเอ็มเอ็มทีวี
เค้าโครงจาก: ทฤษฎีจีบเธอ (Theory of Love) โดย JittiRain
กำกับโดย: ณัฐพงษ์ มงคลสวัสดิ์
แสดงนำ: อรรถพันธ์ พูลสวัสดิ์ จุมพล อดุลกิตติพร ณวัชร์ พุ่มโพธิงาม ชินรัฐ สิริพงษ์ชวลิต พิรพัฒน์ วัฒนเศรษสิริ ซาร่า เล็กจ์ นีร สุวรรณมาศ ภัทร เอกแสงกุล
ดนตรีแก่นเรื่องปิด: "พระเอกจำลอง" โดย เก็ตสึโนวา
ประเทศแหล่งกำเนิด: ไทย
ภาษาต้นฉบับ: ไทย
จำนวนฤดูกาล: 1
จำนวนตอน: 12
การผลิต
ความยาวตอน: 48 - 62 นาที
บริษัทผู้ผลิต: จีเอ็มเอ็มทีวี
ออกอากาศ
เครือข่าย: จีเอ็มเอ็ม 25 ไลน์ทีวี
ออกอากาศ: 1 มิถุนายน ค.ศ. 2019 (2019-06-01) – 17 สิงหาคม ค.ศ. 2019 (2019-08-17)
การแสดงที่เกี่ยวข้อง
อยากเห็นท้องฟ้าเป็นอย่างวันนั้น (ตอนที่ 1)
ทฤษฎีจีบเธอ เป็นละครชุดทางโทรทัศน์ในปี พ.ศ.2562 นำแสดงโดย อรรถพันธ์ พูลสวัสดิ์ (กัน) และ จุมพล อดุลกิตติพร (ออฟ) กำกับการแสดงโดย ณัฐพงษ์ มงคลสวัสดิ์ อำนวยการผลิตโดย จีเอ็มเอ็มทีวี ทฤษฎีจีบเธอเป็นซีรีส์หนึ่งในสิบสามเรื่องที่เปิดตัวในงาน "GMM25 Fun Fact Stories 2019" ที่จัดขึ้นโดย จีเอ็มเอ็มทีวี ในวันที่ 5 พฤศจิกายน พ.ศ.2561ออกอากาศครั้งแรกทางจีเอ็มเอ็ม 25 และ ไลน์ทีวี ทุกวันเสาร์เวลา 21:25 น. (ตามเวลาไทย) ทางจีเอ็มเอ็ม 25 และ 23:00 น. ทางไลน์ทีวี เริ่มตั้งแต่ 1 มิถุนายน 2562 และสิ้นสุดลงในวันที่ 17 สิงหาคม พ.ศ.2562
เรื่องย่อ

เป็นเรื่องราวของนักศึกษาวิชาภาพยนต์อย่าง เติร์ด (อรรถพันธ์ พูลสวัสดิ์) ที่แอบชอบเพื่อนสนิทที่ชื่อ ค่าย (จุมพล อดุลกิตติพร) มาเป็นเวลา 3 ปี กับผลจากความรักที่ไม่สมหวังเติร์ดตัดสินใจที่จะหยุดความรู้สึกของเขา ไม่ว่าจะยากแค่ไหนแต่เมื่อเติร์ดตัดสินใจที่จะหยุดความรู้สึกนี้ กลับกันค่ายก็รู้ตัวโดยบังเอิญว่าเขาก็มีความรู้สึกต่อเติร์ดมากกว่าคำว่าเพื่อนไปแล้ว
นักแสดงและบทบาท

ด้านล่างนี้คือนักแสดงที่แสดงในซีรีส์ :
นักแสดงและบทบาท > นักแสดงหลัก

อรรถพันธ์ พูลสวัสดิ์ (กัน) รับบท เติร์ด
จุมพล อดุลกิตติพร (ออฟ) รับบท ค่าย
ณวัชร์ พุ่มโพธิงาม (ไวท์) รับบท ทู
ชินรัฐ สิริพงษ์ชวลิต (ไมค์) รับบท โบน
นักแสดงและบทบาท > นักแสดงสมทบ

พิรพัฒน์ วัฒนเศรษสิริ (เอิร์ธ) รับบท อั้น
ซาร่า เล็กจ์ (ซาร่า) รับบท ป่าน
นีร สุวรรณมาศ (นีร) รับบท ลิน
ภัทร เอกแสงกุล (เฟย) รับบท เชน
สุภากาญจ์ เบญจอารักษ์ (นก) รับบท ชิงชิง
นักแสดงและบทบาท > นักแสดงรับเชิญ

อลีสญาฌ์ ทอย (อลิส) (ตอนที่ 1)
เบนจามิน โจเซฟ วาร์นี (เบน) รับบท ต้น (ตอนที่ 6-7)
ธนบูลย์ วัลลภศิรินันท์ (นะ) รับบท แก็บ แฟนของป่าน (ตอนที่ 8-9,11-12)
จิรพิสิษฐ์ จารวิจิตร (บูม) รับบท ผู้ชายในบาร์ (ตอนที่ 11)
สุทธิภา คงแนวดี (น้อ) รับบท แฟนของโบน (ตอนที่ 12)
สุรีย์ญะเรศ ยะคะเรศ (พริกขิง) รับบท ฟ้าใส
ภัสณิชา กุลสิงห์ (ปลาย) รับบม ส้ม
กฤตย์ ส่งสัมพันธ์ (คริส) รับบท ผู้ชายที่เข้ามาคัดเลือกนักแสดงละครเวที (ตอนที่ 7)
สแตนด์ บาย มี

ในวันที่ 26 ตุลาคม พ.ศ.2563 ทางจีเอ็มเอ็มทีวีได้ประกาศตอนพิเศษของซีรีส์ชื่อดังอย่าง"ทฤษฎีจีบเธอ" โดยใช้ชื่อตอนว่า "สแตนด์ บาย มี" ออกอากาศในวันที่ 28 ตุลาคม พ.ศ.2563
เพลงประกอบซีรีส์

| ชื่อเพลง | ศิลปิน |
| --- | --- |
พระเอกจำลอง: เก็ตสึโนวา
เรตติง > เรตติงทางโทรทัศน์ในประเทศไทย

ในตารางด้านล่าง ตัวเลขสีน้ำเงิน แสดงถึงเรตติงที่ต่ำที่สุดและตัวเลขสีแดง จะแสดงถึงเรตติงที่สูงที่สุด
| ตอนที่ | เวลาออกอากาศ (UTC+07:00) | วันที่ออกอากาศ | ค่าเฉลี่ย | อ้างอิง |
| --- | --- | --- | --- | --- |
| 1 | ทุกวันเสาร์ เวลา 21:25 น. | 1 มิถุนายน พ.ศ.2562 | 0.420% |  |
| 2 | ทุกวันเสาร์ เวลา 21:25 น. | 8 มิถุนายน พ.ศ 2562 | 0.208% |  |
| 3 | ทุกวันเสาร์ เวลา 21:25 น. | 15 มิถุนายน พ.ศ.2562 | 0.284% |  |
| 4 | ทุกวันเสาร์ เวลา 21:25 น. | 22 มิถุนายน พ.ศ.2562 | 0.252% |  |
| 5 | ทุกวันเสาร์ เวลา 21:25 น. | 29 มิถุนายน พ.ศ.2562 | 0.302% |  |
| 6 | ทุกวันเสาร์ เวลา 21:25 น. | 6 กรกฎาคม พ.ศ.2562 | 0.269% |  |
| 7 | ทุกวันเสาร์ เวลา 21:25 น. | 13 กรกฎาคม พ.ศ. 2562 | 0.2% |  |
| 8 | ทุกวันเสาร์ เวลา 21:25 น. | 20 กรกฎาคม พ.ศ.2562 | 0.303% |  |
| 9 | ทุกวันเสาร์ เวลา 21:25 น. | 27 กรกฎาคม พ.ศ.2562 | 0.317% |  |
| 10 | ทุกวันเสาร์ เวลา 21:25 น. | 3 สิงหาคม พ.ศ.2562 | 0.3% |  |
| 11 | ทุกวันเสาร์ เวลา 21:25 น. | 10 สิงหาคม พ.ศ.2562 | 0.244% |  |
| 12 | ทุกวันเสาร์ เวลา 21:25 น. | 17 สิงหาคม พ.ศ.2562 | 0.267% |  |
รางวัลและการเสนอชื่อเข้าชิงรางวัล

| ปี | รายการ | สาขา | เสนอเข้าชิงในนาม | ผลรางวัล | อ้างอิง |
| --- | --- | --- | --- | --- | --- |
| 2563 | LINE TV  Awards | Best Couple | อรรถพันธ์ พูลสวัสดิ์ และ จุมพล อดุลกิตติพร | ชนะ |  |
| 2563 | LINE TV  Awards | Most Hearted Content of the Year | ทฤษฎีจีบเธอ | ชนะ |  |
การออกอากาศในต่างประเทศ

ญี่ปุ่น – ในวันที่ 28 กันยายน พ.ศ.2563 Klockworx Co.,Ltd [jp] ประกาศว่าได้รับสิทธิ์การจัดจำหน่ายของซีรีย์โทรทัศน์สามชุดจากจีเอ็มเอ็มทีวีซึ่งรวมถึงซีรีส์ทฤษฎีจีบเธอด้วย มีกำหนดที่จะออกอากาศในประเทศพร้อมคำบรรบายภาษาญี่ปุ่นในช่วงต้นปี 2021
ฟิลิปปินส์ – ซีรีส์นี้เป็นหนึ่งในห้าซีรีส์ที่ทางจีเอ็มเอ็มทีวีได้จัดจำหน่ายให้ ABS-CBN Corporation ตามประกาศของ Dreamscape Entertainment ในวันที่ 10 กันยายน พ.ศ.2563 และออกอากาศทุกตอนทาง ไอวอนท์ ทีเอฟซี ในวันที่ 7 ธันวาคม พ.ศ.2563
แหล่งข้อมูลอื่น

ทฤษฎีจีบเธอ ที่ เว็บไซต์อย่างเป็นทางการของจีเอ็มเอ็ม 25
ทฤษฎีจีบเธอ ที่อินเทอร์เน็ตมูวีเดตาเบส
โรงเรียนราชวินิตบางแก้ว

| โรงเรียนราชวินิตบางแก้ว ในพระบรมราชูปถัมภ์  |
| --- | --- |
Ratwinit BangKaeo School, under the Patronage of His Majesty the King
ที่ตั้ง

31 หมู่ที่ 13 ถนนบางนา - ตราด กิโลเมตรที่ 7.7   ต.บางแก้ว อ.บางพลี จ.สมุทรปราการ 10540
ข้อมูล
ชื่ออื่น: ร.ว.บ. (R.W.B.)
ประเภท: โรงเรียนรัฐบาล โรงเรียนมัธยมศึกษาขนาดใหญ่พิเศษ
คติพจน์: ศึกษาดี มีวินัย ใฝ่กีฬา รักษาคุณธรรม ขยัน ประหยัด ซื่อสัตย์ สะอาด มารยาทดี สามัคคี มีวินัย ใฝ่ความรู้ กตัญญู เสียสละ สติมโต สทา ภทฺทํ (ผู้มีสติย่อมมีความเจริญทุกเมื่อ)
สถาปนา: 16 พฤศจิกายน พ.ศ. 2514; 53 ปีก่อน (2514-11-16) สถาปนา 9 มีนาคม พ.ศ. 2516; 51 ปีก่อน (2516-03-09)
หน่วยงานกำกับ: สำนักงานคณะกรรมการการศึกษาขั้นพื้นฐาน กระทรวงศึกษาธิการ กระทรวงการท่องเที่ยวและกีฬา
รหัส: 11022007
ระดับปีที่จัดการศึกษา: มัธยมศึกษาปีที่ 1-6 สหศึกษา
จำนวนนักเรียน: 3,629 คน ปีการศึกษา 2560
ภาษาที่ใช้เป็นสื่อการสอน: ภาษาที่มีการเรียนการสอนในโรงเรียน  ภาษาไทย  ภาษาอังกฤษ  ภาษาญี่ปุ่น  ภาษาจีน 
สี:  ​ แสด   ดำ
ต้นไม้: ประดู่แดง
เว็บไซต์: http://www.rwb.ac.th
โรงเรียนราชวินิตบางแก้ว โรงเรียนสหศึกษาในพระบรมราชูปถัมภ์ สังกัดส่วนกลาง กรมสามัญศึกษา ตั้งอยู่ที่ ตำบลบางแก้ว อำเภอบางพลี จังหวัดสมุทรปราการ โดยคำว่า "ราชวินิต " หมายความว่า "สถานที่ อบรมสั่งสอนกุลบุตรกุลธิดาให้เป็นคนดีโดยพระราชา"
รายนามผู้บริหารโรงเรียน

| 0 | 1 | 2 |
| --- | --- | --- |
ทำเนียบผู้อำนวยการโรงเรียนราชวินิตบางแก้ว ในพระบรมราชูปถัมภ์
| รายชื่อ | ระยะเวลาอยู่ในตำแหน่ง | ดำรงตำแหน่ง |
| 1. คุณหญิงบุญเจือ ไชยภัฏ | 10 พฤษภาคม พ.ศ. 2515—10 พฤศจิกายน พ.ศ. 2515 | ครูใหญ่ |
| 2. นางนภา หุ่นจำลอง | 1 ธันวาคม พ.ศ. 2515—10 กันยายน พ.ศ. 2518 | อาจารย์ใหญ่ |
| 3. นางบุษยา สาครวาสี | 1 ตุลาคม พ.ศ. 2518—31 พฤษภาคม พ.ศ. 2521 | อาจารย์ใหญ่ |
| 3. นางบุษยา สาครวาสี | 1 มิถุนายน พ.ศ. 2521—17 พฤษภาคม พ.ศ. 2527 | ผู้อำนวยการ |
| 4. นางสาวสุวรรณา เอมประดิษฐ์ | 18 พฤษภาคม พ.ศ. 2527—10 กันยายน พ.ศ. 2535 | ผู้อำนวยการ |
| 5. นางมาลี ไพรินทร์ | 1 ตุลาคม พ.ศ. 2535—30 กันยายน พ.ศ. 2540 | ผู้อำนวยการ |
| 6. นายเชิดชัย พลานิวัติ | 1 ตุลาคม พ.ศ. 2540—7 มกราคม พ.ศ. 2546 | ผู้อำนวยการ |
| 7. นายกมล บุญประเสริฐ (เปลี่ยนชื่อเป็น นายณัฐพัชร์ บุญประเสริฐชีวา) | 8 มกราคม พ.ศ. 2546—6 มกราคม พ.ศ. 2553 | ผู้อำนวยการ |
| 8. นายบุญชู หวิงปัด | 7 มกราคม พ.ศ. 2553—30 กันยายน พ.ศ. 2559 | ผู้อำนวยการ |
| 9. นายจิราพงศ์ จุติธนะเสฎฐ์ | 13 ตุลาคม พ.ศ. 2559—ปัจจุบัน | ผู้อำนวยการ |
เกียรติประวัติโรงเรียน > เกียรติประวัติโรงเรียน

โรงเรียนต้นแบบสถานศึกษาขั้นพื้นฐาน กรมสามัญศึกษา[ต้องการอ้างอิง]
โรงเรียนได้รับการคัดเลือกเป็นโรงเรียนส่งเสริมประชาธิปไตยตัวอย่าง[ต้องการอ้างอิง]
รางวัลโรงเรียนพระราชทาน[ต้องการอ้างอิง]
โรงเรียนผ่านเกณฑ์ประเมินคุณภาพภายนอก ระดับดีมาก 17 มาตรฐาน ระดับดี 1 มาตรฐาน[ต้องการอ้างอิง]
นักเรียนรางวัลพระราชทาน ประจำปีการศึกษา 2564, 2565, และ 2566
เกียรติประวัติโรงเรียน > ด้านวิชาการ

ชนะเลิศ การแข่งขันระบบปฏิบัติการลินุกซ์ ครั้งที่  9 ประเภท คอมพิวเตอร์สำหรับควบคุมและบริการเครือข่าย[ต้องการอ้างอิง]
ปีการศึกษา  2551 การแข่งขันการเขียนโปรแกรมบังคับหุ่นยนต์ สสวท รางวัลชมเชย[ต้องการอ้างอิง]
ปีการศึกษา  2548 รอบชิงชนะเลิศ  สมาคมส่งเสริมเทคโนโลยี(ไทย-ญี่ปุ่น)รางวัลชมเชย[ต้องการอ้างอิง]
ปีการศึกษา  2547 การแข่งขันการเขียนโปรแกรมบังคับหุ่นยนต์ สสวท รางวัลชมเชย[ต้องการอ้างอิง]
เกียรติบัตรเหรียญทองแดง การแข่งขันคณิตศาสตร์โอลิมปิกระดับมัธยมศึกษาตอนต้น[ต้องการอ้างอิง]
เกียรติประวัติโรงเรียน > ด้านดนตรีไทย

ชนะเลิศ ครองถ้วยพระราชทานสมเด็จพระเทพรัตนราชสุดาฯ สยามบรมราชกุมารี จากการประกวดดนตรีไทยมหาดุริยางค์ รายการ “ อัศจรรย์ คันธรรพ ” ทางทีวีไทย PBS[ต้องการอ้างอิง]
ชนะเลิศ   ครองถ้วยพระราชทาน สมเด็จพระเทพรัตนราชสุดาฯ สยามบรมราชกุมารี 7 สมัยติดต่อกันวงปี่พาทย์ไม้นวม มหาวิทยาลัยบูรพา ประจำปี 2549, 2550, 2551, 2552, 2553, 2554, 2555 (2556 ครองที่2 ไม่มีที่1) และปัจจุบัน 2557[ต้องการอ้างอิง]
ชนะเลิศ  ครองถ้วยพระราชทาน สมเด็จพระเทพรัตนราชสุดาฯ สยามบรมราชกุมารีวงเครื่องสายผสม  มหาวิทยาลัยบูรพา ประจำปี 2548, 2550[ต้องการอ้างอิง]
ชนะเลิศ  ครองถ้วยพระราชทาน สมเด็จพระเทพรัตนราชสุดาฯ สยามบรมราชกุมารีวงอังกะลุง  มหาวิทยาลัยบูรพา ประจำปี 2549, 2552[ต้องการอ้างอิง]